SKRIFTLIG FORESPØRGSEL E-2402/99

af Bart Staes (Verts/ALE) til Rådet

(13. december 1999)

Om: Anvendelse af kloakslam som landbrugsgødning

I flere EU-medlemsstater, herunder Belgien, anvendes spildevandsslam fra rensningsanlæg som gødning i landbrugssektoren. Dette slam er ofte alvorlig forurenet med tungmetaller. Forskningsresultater (Adeline MONTCHARMONT, Les risques snaitaires lés à lépandange des boures de stations d'épuration urbaines, Ecole nationale vétérinaire de Lyon, thése nr. 31, 1999) viser, at kloakslam også kan være smittet med bakterier, virus og parasitter. Disse to forhold nødvendiggør en grundigere undersøgelser og en hensigtsmæssig indsats på alle nvieauer.

1. I hvilke medlemsstater anvendes spildevandsslam fra rensningsanlæg som gødning i landbruget?

2. Hvilke medlemsstater har indført restriktioner med hensyn til anvendelse af dette slam som gødning?

3. Hvordan forholder Rådet sig til anvendelse af spildevandsslam fra rensningsanlæg som gødning i landbruget i betragtning af slammets indhold af tungmetaller og bakterier, virus og parasitter?

4. Mener Rådet, at der bør indføres et forbud mod anvendelse af kloakslam som gødning i betragtning af dets indhold af tungmetaller og bakterier, virus og parasitter? I benægtende fald, hvorfor ikke?

Svar

(13. marts 2000)

1. Traditionelt anvender de fleste medlemsstater spildevandsslam som landbrugsgødning og jordforbedringsmiddel. Det er samtidig en metode til at skaffe sig af med eller genanvende disse stoffer. Denne anvendelse har allerede været drøftet i Rådet med henblik på forebyggelse af de skadevirkninger, som en ukontrolleret anvendelse til disse formål kan få for såvel miljøet som menneskers og dyrs sundhed.

2. Rådet har bl.a. vedtaget direktiv 86/278/EØF af 12. juni 1986 om beskyttelse af miljøet, navnlig jorden, i forbindelse med anvendelse i landbruget af slam fra rensningsanlæg(1). Direktivet indeholder de gældende bestemmelser for anvendelse af spildevandsslam i landbruget.

3. For så vidt angår de to første spørgsmål fra det ærede parlamentsmedlem henleder Rådet opmærksomheden på artikel 12 og 17 i Rådets direktiv 86/278/EØF, hvorefter Kommissionen offentliggør de oplysninger, som er indeholdt i rapporterne fra medlemsstaterne, om anvendelse af spildevandsslam.

4. Direktiv 86/278/EØF tillader generelt anvendelse af spildevandsslam som landbrugsgødning, men der stilles strenge krav og føres nødvendig kontrol. Rådets direktiv 86/278/EØF af 12. juni 1986 om beskyttelse af miljøet, navnlig jorden, i forbindelse med anvendelse i landbruget af slam fra rensningsanlæg indeholder regler, der skal hindre skadevirkninger på jorden, planter, dyr og mennesker, samtidig med at der tilskyndes til en korrekt anvendelse. Direktivet indeholder desuden grænseværdier for koncentrationer af tungmetaller (cadmium, kobber, nikkel, bly, zink og kviksølv). Direktivet indeholder således en række restriktioner, for at der ikke skal ske hindre miljøforurening eller opstå risici for menneskers og dyrs sundhed som følge af sygdomsfremkaldende mikroorganismer.

5. Rådet har erfaret, at Kommissionen i øjeblikket skulle være i færd med at revidere bestemmelserne i dette direktiv for at tilpasse dem til den teknologiske og videnskabelige udvikling, der har fundet sted siden vedtagelsen. Rådet vil, så snart det har fået forelagt forslag til revision af bestemmelserne, fremme sin behandling af de nye bestemmelser.

6. For så vidt angår de mere specifikke spørgsmål vedrørende anvendelse af spildevandsslam som gødning i landbruget i de enkelte medlemsstater beklager Rådet, at det ikke er i besiddelse af de nødvendige oplysninger.

(1) EFT L 181 af 4.7.1986.